KOMISIJOS REGLAMENTAS (EB) Nr. 1025/2009
2009 m. spalio 29 d.
kuriuo nesutinkama leisti vartoti teiginius apie maisto produktų sveikatingumą, išskyrus teiginius apie susirgimo rizikos mažinimą ir vaikų vystymąsi bei sveikatą
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2006 m. gruodžio 20 d. Europos Parlamento ir Tarybos reglamentą (EB) Nr. 1924/2006 dėl teiginių apie maisto produktų maistingumą ir sveikatingumą (1), ypač į jo 18 straipsnio 5 dalį,
kadangi:
(1)
Pagal Reglamentą (EB) Nr. 1924/2006 teiginiai apie maisto produktų sveikatingumą draudžiami, jeigu jie nėra leisti vartoti Komisijos laikantis to reglamento reikalavimų ir nėra įtraukti į leidžiamų vartoti teiginių sąrašą.
(2)
Reglamente (EB) Nr. 1924/2006 taip pat nustatyta, kad paraiškas leisti vartoti teiginius apie maisto produktų sveikatingumą maisto verslo subjektai gali teikti nacionalinei valstybės narės kompetentingai institucijai. Nacionalinė kompetentinga institucija turi perduoti tinkamas paraiškas Europos maisto saugos tarnybai (EMST) (toliau - Tarnyba).
(3)
Gavusi paraišką Tarnyba nedelsdama informuoja kitas valstybes nares bei Komisiją ir pateikia nuomonę dėl atitinkamo teiginio apie sveikatingumą.
(4)
Komisija sprendžia dėl leidimo vartoti teiginius apie sveikatingumą suteikimo atsižvelgdama į Tarnybos nuomonę.
(5)
Atsižvelgiant į 2008 m. birželio 5 d. pagal Reglamento (EB) Nr. 1924/2006 13 straipsnio 5 dalį pateiktą ELVIR S.A.S. paraišką paprašyta, kad Tarnyba pateiktų nuomonę dėl teiginio apie sveikatingumą, susijusio su pieno produkto, praturtinto pieno peptidais ir magniu, poveikiu slopinant nerimą (Klausimas Nr. EFSA-Q-2008-476) (2). Pareiškėjo pasiūlytas teiginys suformuluotas taip: „Šio produkto sudėtyje esantys pieno peptidas ir magnis stresui jautresniems suaugusiesiems padeda slopinti nerimo požymius.“
(6)
2008 m. gruodžio 19 d. Komisija ir valstybės narės gavo Tarnybos mokslinę nuomonę, kurioje remdamasi pateiktais duomenimis Tarnyba padarė išvadą, kad nėra priežastinio ryšio tarp siūlomų sudedamųjų dalių, kurios, kaip tvirtinama, sukelia deklaruojamą poveikį, vartojimo ir deklaruojamo poveikio. Todėl, kadangi teiginys neatitinka Reglamente (EB) Nr. 1924/2006 nustatytų reikalavimų, jo nereikėtų leisti vartoti.
(7)
Atsižvelgiant į 2008 m. liepos 7 d. pagal Reglamento (EB) Nr. 1924/2006 13 straipsnio 5 dalį UNILEVER PLC. (Jungtinė Karalystė) ir UNILEVER N.V. (Nyderlandai) pateiktą paraišką paprašyta, kad Tarnyba pateiktų nuomonę dėl teiginio apie sveikatingumą, susijusio su juodosios arbatos Camellia Sinensis poveikiu padedant sutelkti dėmesį (Klausimas Nr. EFSA-Q-2008-434) (3). Pareiškėjo pasiūlytas teiginys suformuluotas taip: „Juodoji arbata padeda jums sutelkti dėmesį.“
(8)
2008 m. gruodžio 22 d. Komisija ir valstybės narės gavo Tarnybos mokslinę nuomonę, kurioje remdamasi pateiktais duomenimis Tarnyba padarė išvadą, kad nėra priežastinio ryšio tarp juodosios arbatos Camellia Sinensis vartojimo ir deklaruojamo poveikio. Todėl, kadangi teiginys neatitinka Reglamente (EB) Nr. 1924/2006 nustatytų reikalavimų, jo nereikėtų leisti vartoti.
(9)
Pagal Reglamento (EB) Nr. 1924/2006 16 straipsnio 6 dalį Komisijos gautos pareiškėjų ir visuomenės atstovų pastabos buvo apsvarstytos nustatant šiame reglamente numatytas priemones.
(10)
Teiginiai apie sveikatingumą „Šio produkto sudėtyje esantys pieno peptidai ir magnis stresui jautresniems suaugusiesiems padeda slopinti nerimo požymius“ ir „Juodoji arbata padeda jums sutelkti dėmesį“ yra laikomi teiginiais apie sveikatingumą, kaip apibrėžta Reglamento (EB) Nr. 1924/2006 13 straipsnio 1 dalies b punkte. Todėl abiems minėtiems teiginiams galioja Reglamento (EB) Nr. 1924/2006 28 straipsnio 6 dalyje nustatytos pereinamojo laikotarpio priemonės. Tačiau, kadangi paraiška nebuvo pateikta iki 2008 m. sausio 19 d., 28 straipsnio 6 dalies b punkte nustatyto reikalavimo nebuvo laikomasi, o tame straipsnyje numatytas pereinamasis laikotarpis nėra taikomas. Todėl reikėtų suteikti šešių mėnesių pereinamąjį laikotarpį siekiant sudaryti galimybę maisto verslo subjektams prisitaikyti prie šio reglamento reikalavimų.
(11)
Šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Šio reglamento priede išdėstyti teiginiai apie sveikatingumą neįtraukiami į Bendrijos leidžiamų vartoti teiginių sąrašą, numatytą pagal Reglamento (EB) Nr. 1924/2006 13 straipsnio 3 dalį.
Tačiau Priede nurodyti teiginiai apie sveikatingumą gali būti toliau vartojami šešis mėnesius po šio reglamento įsigaliojimo.
2 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2009 m. spalio 29 d.